ak:Fresh | Fresh Namibie | Aandkerk - Hartklop van die evangelie 2
Hartklop van die evangelie 2
Verlede week het ons begin kyk na die kernbeginsels van die Evangelie, die Goeie Nuus, en veral na God se onvoorwaardelike liefde vir my en jou. As ons egter na die wêreld rondom ons kyk, is daar min van hierdie liefde en hoop en genade sigbaar. Die wêreld is stukkend, vuil, vol korrupsie, siekte, dood en onmin.
Wat is die dinge wat jou tans ontstel? Hoe het ons hier beland? Wat is ons rol hierin?
Hoekom raak dit nie beter nie? Wat dink jy is die redes vir die chaos in die wêreld?
Dit neem ons terug na die Tuin van Eden. God het sy identiteit, waarde en betekenis in Adam en Eva geblaas. Hulle het die perfekte verhouding en verbintenis met mekaar gehad, die perfekte tuiste.
Nogtans het Adam en Eva gekies om nie God se wil en plan te vertrou nie, maar eerder die Satan se standaarde.
Die gevolg: 'n gebroke verhouding, leeg en alleen, verlate en ver weg van God.
Hoe dink jy stem die gebeure in die Tuin van Eden ooreen met wat ons vandag ervaar?
Voel jy God is ver van ons af? Voel jy God is nog in beheer en vol liefde en teenwoordig in hierdie wêreld?
Lees saam Jesaja 59:1-12 (kerngedeeltes vers 1-2 en 9-12). Wat staan vir jou uit in hierdie teksgedeeltes? Watter eienskappe/ kenmerke van God staan uit? Wat is kenmerke van die mens wat uitstaan?
God hoor alles, sien alles. Hy is alomteenwoordig, steeds liefdevol, in beheer, kom Sy beloftes na, bring hoop en verkondig genade.
Die rede hoekom die mens dit moontlik nie sien nie, is dalk omdat jy geskuif het en nie Hy nie... Wat is volgens hierdie teksgedeelte die rede hoekom ons nie God se intimiteit kan ervaar of Hom kan sien nie?
Die grootste sonde waaraan ons skuldig is, is waarskynlik om ons identiteit in Christus te ontken of te ignoreer. Ons kan nie God se plan en wil in ons lewe en die lewe rondom ons ervaar nie, omdat ons te ver beweeg het van die identiteit en doel wat God in ons lewe geblaas het in die Tuin van Eden.
Wat is dit wat jou terughou of verhoed om Christus se plan volkome te kan sien? Hierdie hindernisse is mure wat skeiding tussen ons en God bewerkstellig.
Party het so gewoond geraak daaraan - ons noem dit menslike swakheid of die nuwe normaal of 'n disfunksionele regering of familie of sommer net die moderne tyd waarin ons bly. Die Bybel noem dit sonde - almal word daardeur geaffekteer en ons is almal sondaars.
Dit is deel van die goeie nuus van die evangelie, want dit beteken Jesus het vir jou ook gesterf, en juis vir die vuil en stukkend in jou lewe!
Moenie blind wees vir jou foute, vir jou mure of hindernisse, die struikelblokke wat tussen jou en 'n intieme verhouding met Christus staan nie. Hy vra dat jy jou sonde sal bely en daarvan wegdraai, nader na Hom toe en binne Sy wil sal leef.
Watter mure is daar in jou lewe? Onvergewensgesindheid? Individualisme? Perfeksionisme? Valse skuldgevoelens? 'n Minderwaardigheidskompleks? Wil jy dalk meer doen, wyer en verder soek in plaas van jouself ondersoek?
Dink 'n bietjie aan die dinge waarmee jy jou lewe vul opsoek na geluk en betekenis, waarde en identiteit?
Lees 'n bietjie Pascal en Augustinus, prominente karakters in die vroeë kerk, se aanhalings. Wat beteken dit vir jou? Wat dink jy is God se doel en wil vir jou lewe? Is jy besig om daardie wil uit te leef, is jy nop op koers? God se plan en wil vir jou lewe het nog nooit verander nie - jou identiteit lê steeds in Hom en Hom alleen.
Skryf veral neer wat is die dinge wat jou weerhou om op koers te bly. Niks kan vir ons werklik waarde, identiteit en betekenis gee, behalwe God nie, want Hy is ons Vader.
God is lief vir sondaars. Hy het Sy Seun aarde toe gestuur juis vir sondaars, mense soos ek en jy wat nie op ons eie dit kan regkry of verstaan of vir wie dinge altyd uitwerk nie. Jy kan net hierdie liefde en ewige trou ervaar as jy bereid is om ook jou stukke by die kruis neer te lê.
Here, dankie dat U ons aanvaar as sondaars, nes ons is. Dankie dat U steeds liefdevol en genadig is en nooit skuif in U grense nie.
Here, vergewe ons omdat ons nie die hoop, liefde en genade kan sien nie as gevolg van die hindernisse in ons lewe. Help ons om hierdie hindernisse daagliks by U te los sodat ons weer volkome kan sien en glo.